Tú ert vælkomin at vitja okkum á Facebook Ein góður sunnudagur Mánadagur, 13 Mai 2013 19: 55 Sunnudagurin 12. mai var ein veruligur kvinnudagur í Filadelfia. Á morgunmøtinum leiddi Anna og Elisabeth Hvítklett Joensen talaði. Eg haldi ofta, at tá kvinnur leggja orð Guds fram, so er tað meira skilligt, ikki so háfloygt, sum menn ofta gera tað til. Og Elisabeth dugdi sera væl at bera boðskapin fram. Hon, sum sjálv starvast á flogvøllinum og er von at ynskja fólki góða ferð, førdi hetta yvir á okkara ferð móti himmalheiminum. Hon greiddi livandi frá, hvussu hon tá ið hon skal út at ferðast, gjølla kannar ferðamálið, hvat kostar tað, hvussu komið eg hagar o. s. fr. Og tá ið so ferðaseðilin er bílagdur, ja so er spenningurin og gleðin stór at náa málinum. Tað verður nógv tosað um hvussu har man vera, og gleðin smittar yvir á tey, sum kanska als ikki høvdu ætlað sær av landinum. Soleiðis er tað eisini, tá ið tað ræður um tað týdningarmestu ferðina, vit kunnu gera okkum til reiðar til. Vit hava hoyrt um landið, har er sera vakurt, á lívsvatnsins rennur út frá trónuni og trøini bera ávøkst 12 ferðir um árið. Har møta vit honum, sum gjørdi tað møguligt hjá okkum at koma til hetta landið. Vit lesa alt, sum í Bíbliuni er skrivað um hetta, og meira og meira vit lesa, meira og meira spennandi verður tað at koma hagar. Vit eru so spent, at vit kunnu ikki lata vera at fortelja øðrum um hetta fantastiska ferðamálið. Fyri eini tíð síðani kom bókin eftir Hans Andreas Joensen, sála, vanliga nevndur Dia, „Varðar á vegnum“ út. Hetta er bók við greinum eftir Dia, ið hann hevur havt í ymsum bløðum, m. a. Vaktaranum, ið kom út fyri skjótt nógvum árum síðani. Tað er kona Dia, Britt Rasmussen, sum hevur skipað tilfarið og givið sera snotiligu bókina út. Tá eg hugsi um navnið á bókini, ið Britt hevur valt, so má eg siga, at betur navn kundi hon ikki valt. Ein av hesum stóru varðunum í andaligari føroyskari søgu, var góði vinur mín Dia, ið fór her av foldum alt ov tíðliga. Dia var ein varði á so nógvum frontum. Tú legði merki til henda merkismann, har hann var. Altíð klárur við Guds Orði, sum hann var tikin úr leikum til. Fáur her á landi var sterkari í Orði Guds enn hann. Hann hevði eitt ljós yvir tí profetiska orðinum, ið tú leingi skalt leita eftir. Ein bønarkempa var hann eisini. Heldur ikki var hann bangin fyri at tala at, har tað trongdi til. Tú vitsti hvar tú hevði hann. Líka til tað seinasta, so arbeiddi og longdist hann eftir veking. Fáir munnu teir krókar vera í landi okkara, har hann ikki hevur verið við Gleðiboðskapinum um Jesus, sum hann elskaði yvir alt. Í samband við, at Ísrael fyllir 65 ár 14. mai í ár, er ætlanin at halda eitt seminar leygardagin 11. mai frá kl. 10 til 15. Seminarið verður býtt upp í 4 lektiónir–hvør undirvísing verður 45 min. Harafturat verður eisini lovsongur, kaffi, ábit v. m. Sí annars skránna á heimasíðuni hjá Filadelfia–www, filadefia. fo. Undirvísari verður Fríðtór Debes. Hví so eitt seminar? Vit liva í eini tíð, har sera nógv hendir á politiska-eins væl og tí andaliga vígvøllinum um allan heim. Vit síggja stórar kollveltingar henda bæði so og so. Katólska kirkjan hevur júst fingið nýggjan páva, Frants 1, har gamli pávin, Benadikt 16, heilt óvæntað leggur frá sær sum tann fyrsti í 500 ár. Hevur hetta týdning fyri Ísrael? Hvat við Vatikanstatinum og Ísrael? Ganga samráðingar fyri seg, sum almenningurin einki veit um? Vit liva í háprofetiskum tíðum. Obama hevur júst verið í Ísrael og spennandi verður at síggja, um hetta kemur at bloyta nakað upp millum USA og teirra allieraða Ísrael. Vit vita, at heldur kaldligt hevur verið millum Obama og Netanyahu í langa tíð. Ætlanin er at gera Jerusalem til ein altjóða bý í næstu framtíð (Interfaith Capitol of the World). Hvat kemur hetta at merkja? Og hví er tað so umráðandi fyri allar tjóðir at sleppa at hava okkurt at siga viðv. Jerusalem og helst sleppa at ráða yvir heilaga býnum? Hvat er tað, ið ger Jerusalem so serstakt?